9. การควบคุมภายใน

คณะกรรมการบริษัทได้ให้ความสำคัญต่อระบบการควบคุมภายใน
โดยมอบหมายให้คณะกรรมการตรวจสอบซึ่งประกอบด้วยกรรมการอิสระทำหน้าที่ในการกำกับดูแล
สอบทานงบการเงิน และประเมินผลระบบการควบคุมภายในให้มีประสิทธิภาพและประสิทธิผล
เพื่อให้เกิดความมั่นใจว่าบริษัทฯ มีระบบการควบคุมภายในที่ดี
มีการบันทึกข้อมูลทางการบัญชีที่ถูกต้องครบถ้วน เป็นไปตามมาตรฐานรายงานทางการเงิน
ตลอดจนการพิจารณาการเปิดเผยข้อมูลของบริษัทฯ
ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้มีความถูกต้องครบถ้วน และฝ่ายตรวจสอบภายในทำหน้าที่สอบทานระบบการปฏิบัติงานในฝ่ายต่างๆ
ของบริษัทตามแผนการตรวจสอบประจำปีที่ได้รับอนุมัติจากคณะกรรมการตรวจสอบ
การมีระบบการควบคุมภายในมีวัตถุประสงค์ เพื่อให้เกิดความมั่นใจว่า
การปฏิบัติงานมีประสิทธิภาพและประสิทธิผล มีการใช้ทรัพยากรต่างๆ ของบริษัทอย่างคุ้มค่า
เหมาะสม เกิดประโยชน์ ในด้านการรายงานทางการเงินมีความถูกต้อง เชื่อถือได้ และทันเวลา
รวมทั้งการปฏิบัติงานให้เป็นไปตามข้อกำหนดของกฎหมาย
และกฎระเบียบข้อบังคับของหน่วยงานราชการ โดยรายงานตรงต่อคณะกรรมการตรวจสอบ

การจัดให้มีระบบการควบคุมภายในที่ดีเป็นเครื่องมือสำคัญในการส่งเสริมให้พนักงานและลูกจ้างปฏิบัติงานได้อย่างถูกต้อง
และเป็นไปตามนโยบายที่วางเอาไว้ ซึ่งจะเป็นการเพิ่มประสิทธิภาพในการปฏิบัติงาน โดยในปี
2556 บริษัทฯ มีการปรับปรุงระบบการควบคุมภายใน ซึ่งสามารถนำมาใช้เป็นแนวทางปฎิบัติในปี
2556 โดยว่าจ้างให้ผู้เชี่ยวชาญภายนอก คือ บริษัท ซีพีเอส พลัส จำกัด
มาสอบทานและวางระบบการควบคุมภายใน เนื่องจากที่ผ่านมาระบบการควบคุมภายในของบริษัทฯ
ยังไม่มีประสิทธิภาพเพียงพอ และจากการประเมินผลระบบการควบคุมภายในของปี 2555
มีสาระสำคัญในแต่ละด้าน ดังนี้

1.  สภาพแวดล้อมของการควบคุม (Control Environment)

ในภาพรวมแล้ว บริษัทฯ มีสภาพแวดล้อมการควบคุมภายในต้องปรับปรุงในด้านต่างๆ ดังนี้

-   ระเบียบการปฏิบัติงาน ควรมีการกำหนดระเบียบการปฏิบัติงานเป็นลายลักษณ์อักษรที่ชัดเจน
    เพื่อให้มั่นใจว่าการปฏิบัติงานดำเนินไปตามวิธีการและขั้นตอนที่ถูกต้องเหมาะสม
    โดยพนักงานทุกคนที่ปฏิบัติหน้าที่ต่างๆ
    จะต้องเข้าใจอย่างชัดเจนถึงขอบเขตของอำนาจและความรับผิดชอบของตน
    เพื่อป้องกันไม่ให้เกิดความซ้ำซ้อนในการปฏิบัติงานหรือละเว้นการปฏิบัติใดงานงานหนึ่ง
    ซึ่งได้กำหนดไว้ในคำบรรยายลักษณะงานของพนักงานแต่ละระดับไว้อย่างชัดเจน

-   โครงสร้างองค์กร ควรจัดโครงสร้างองค์กรในลักษณะของกระจายอำนาจ
    มีการกำหนดขอบเขต หน้าที่ และความรับผิดชอบของผู้บริหารระดับต่างๆ
    เพื่อให้การควบคุมและการปฏิบัติงานเป็นไปอย่างเหมาะสม เกิดความคล่องตัว มีประสิทธิภาพ
    และสอดคล้องการสภาพแวดล้อมที่เปลี่ยนแปลงไป

-   ค่านิยมและวัฒนธรรมองค์กร บริษัทฯ
    ควรมีการทบทวนและปรับปรุงค่านิยมและวัฒนธรรมองค์กรให้มีความเหมาะสมและสอดคล้องกับระบบการควบคุมภายในที่ดี
    โดยสร้างการมีส่วนร่วมกับพนักงานและผู้มีส่วนเกี่ยวข้องทุกฝ่ายให้เอื้อต่อการนำระบบการควบคุมภายในมาใช้

    1.  การบริหารความเสี่ยง

การบริหารความเสี่ยงนับเป็นสิ่งจำเป็นและสำคัญในการนำพาองค์กรให้บรรลุความสำเร็จ
โดยเฉพาะอย่างยิ่งในสภาวการณ์ปัจจุบันที่สภาพแวดล้อมมีการเปลี่ยนแปลงอย่างรวดเร็ว บริษัทฯ
จึงควรเตรียมพร้อมที่จะรับมือกับเหตุการณ์ที่อาจเกิดขึ้นไม่ว่าจะเป็นเหตุการณ์ที่ก่อให้เกิดกระทบต่อการบรรลุวัตถุประสงค์หรือเหตุการณ์ที่เป็นโอกาสในการบรรลุวัตถุประสงค์ก็ตาม
ในปี 2555 บริษัทฯ ยังไม่มีแนวทางในการบริหารความเสี่ยงที่ชัดเจน ดังนั้น
เพื่อให้การบริหารความเสี่ยงของบริษัทฯ มีประสิทธิภาพและประสิทธิผลมากยิ่งขึ้น
ควรกำหนดให้มีคณะทำงานหรือคณะกรรมการบริหารความเสี่ยงขึ้น เพื่อให้มีการติดตาม ประเมินผล
เพื่อเสนอแนวทางในการลดความเสี่ยงให้อยู่ในระดับที่องค์กรยอมรับได้ นอกจากนี้
ควรมีการบูรณาการการบริหารความเสี่ยงทั่วทั้งองค์กร โดยจัดทำเป็นคู่มือการบริหารความเสี่ยง
หรือกำหนดเป็นกรอบโครงสร้างการบริหารความเสี่ยงขององค์กร เพื่อให้ฝ่ายบริหาร บุคลากร
และผู้มีส่วนเกี่ยวข้องทุกฝ่าย เกิดความเข้าใจและและร่วมกันระบุ ประเมิน
ตอบสนองความเสี่ยงได้ดียิ่งขึ้น

2.  กิจกรรมการควบคุม

กิจกรรมการควบคุมเป็นองค์ประกอบที่จะช่วยให้มั่นใจได้ว่า
นโยบายและกระบวนการเกี่ยวกับการควบคุมภายในที่กำหนดขึ้นนั้นได้มีการนำไปปฏิบัติตามภายในองค์กรอย่างทั่วถึง
ในปี 2555 บริษัทฯ
ยังไม่ได้มีการกำหนดวิธีการและขั้นตอนการควบคุมไว้อย่างชัดเจนเป็นลายลักษณ์อักษร ดังนั้น
เพื่อให้บริษัทฯ มีระบบการควบคุมภายในที่ดี และมีแนวทางปฏิบัติที่เป็นมาตรฐาน บริษัทฯ
ควรวางแนวทางหรือกิจกรรมการควบคุมให้มีความชัดเจนโดยกำหนดไว้ในระเบียบหรือคู่มือการปฏิบัติงาน
เช่น การกำหนดอำนาจหน้าที่ในการดำเนินการ การจัดซื้อจัดจ้าง งานคลังสินค้า
งานบัญชีและการเงิน การบริหารงานทรัพยากรบุคคล
การปฏิบัติงานและการรักษาความปลอดภัยด้านเทคโนโลยีสารสนเทศ เป็นต้น
ให้สอดคล้องกับแนวทางการบริหารความเสี่ยงและแนวทางการควบคุมภายในที่ดี

3.  ระบบสารสนเทศและการสื่อสารข้อมูล

บริษัทฯ ควรมีระบบสารสนเทศและข้อมูลต่างๆ ที่สามารถเชื่อมโยงกันได้อย่างทั่วถึง
แต่ยังมีจุดอ่อนที่เป็นสาระสำคัญ เช่น
ช่องทางการติดต่อสื่อสารที่ควรมีการกำหนดให้มีฝ่ายสื่อสารองค์กรหรือหน่วยงานภายในองค์กรที่รับผิดชอบในการดูแลระบบสารสนเทศและการสื่อสารให้พนักงานรับทราบข้อมูลได้อย่างทันท่วงทีทั่วทั้งองค์กร
และควรกำหนดให้มีช่องทางในการรับฟังข้อคิดเห็นหรือข้อเสนอแนะทั้งจากภายในและภายนอกองค์กรผ่านช่องทางที่สะดวก
โดยมีการติดตามและประเมินผลอย่างเป็นระบบ ทั้งนี้
เพื่อให้ระบบสารสนเทศและการสื่อสารของบริษัทฯ มีประสิทธิภาพ
รองรับกับความต้องการของฝ่ายบริหารในการนำข้อมูลที่สำคัญมาใช้ประกอบการตัดสินใจ ในปี 2555
บริษัทยังไม่มีระบบการติดตามและประเมินผลอย่างเป็นรูปธรรม

5.  ระบบการติดตามและประเมินผล

บริษัทฯ จัดให้มีการตรวจสอบการปฏิบัติตามระบบการควบคุมภายใน
โดยมีฝ่ายตรวจสอบภายในที่ปฏิบัติหน้าที่อย่างเป็นอิสระทำหน้าที่ในการตรวจสอบภายในทั้งการตรวจสอบความถูกต้องเชื่อถือได้ของรายงานทางการเงิน
การตรวจสอบการดำเนินงานของระบบต่างๆ ในบริษัท และการตรวจสอบการปฏิบัติตามข้อกำหนด
เพื่อให้ความมั่นใจว่าระบบการควบคุมภายในของบริษัทฯ มีความเพียงพอและเหมาะสม
นอกจากนี้ยังมีคณะกรรมการตรวจสอบที่ทำหน้าที่ในการสอบทานผลการประเมินการควบคุมภายในเป็นประจำทุกปี

จากการสอบทานผลการประเมินการควบคุมภายใน ในภาพรวมแล้ว
คณะกรรมการตรวจสอบมีความเห็นว่าระบบการควบคุมภายในของบริษัทฯ
ยังมีจุดอ่อนหรือข้อบกพร่องที่เป็นสาระสำคัญที่ต้องมีการปรับปรุงดังที่กล่าวไว้แล้วข้างต้น และในปี
2556 บริษัทฯ ได้มีการว่าจ้างผู้เชี่ยวชาญภายนอกคือ บริษัท ซีพีเอส พลัส จำกัด
ให้มาดำเนินการสอบทานและวางระบบควบคุมภายในให้มีความเพียงพอและมีประสิทธิภาพมากยิ่งขึ้น
และในปี 2556
คณะกรรมการตรวจสอบและฝ่ายตรวจสอบภายในจะติดตามและประเมินผลการควบคุมภายในอย่างต่อเนื่องเพื่อให้บริษัทฯ
มีระบบการควบคุมภายในที่ดีต่อไป